NaiveNeuron/SloPal huggingface dataset:
Blaha, Ľuboš, poslanec NR SR (2015-12-03):
Ďakujem pekne, dovoľte iba pripomenúť kolegom z európskeho výboru, že o 12.00 hod. máme rokovanie v našej miestnosti č. 149. Ďakujem.
Klus, Martin, podpredseda NR SR (2019-11-27):
Takže príjemné, dobré ráno, ctené dámy poslankyne, vážená pani ministerka, pani podpredsedníčka vlády, milí kolegovia poslanci, otváram druhý rokovací deň 53. schôdze Národnej rady Slovenskej republiky. Na dnešnom rokovacom dni o ospravedlnenie požiadala pani poslankyňa Verešová. A pokračujeme v prerušenom rokovaní v druhom čítaní o vládnom návrhu zákona, ktorým sa mení a dopĺňa zákon č. 330/1991 Zb. o pozemkových úpravách (tlač 1683). Pani ministerka včera návrh zdôvodnila, takže v tejto chvíli dávam slovo spoločnému spravodajcovi z výboru pre pôdohospodárstvo a životné prostredie poslancovi Jánovi Kvorkovi, aby informoval Národnú radu o výsledku rokovania výborov a aby odôvodnil návrh a stanovisko gestorského výboru. Nech sa páči. (Pokračovanie rokovania o vládnom návrh zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a ktorým sa menia a dopĺňajú niektoré zákony , tlač 1683.)
Potocký, Milan, poslanec NR SR (2022-06-14):
Pani Vaľová, tú komisiu, odbornú, ktorú vy spochybňujete osobne, na rozdiel od vás, že vy ste platená od daňových poplatníkov, ste tam nesedeli jedenásť hodín, členovia komisie kompletne do nohy si vypočuli všetkých kandidátov, ktorí prejavili záujem o stoličku riaditeľa RTVS. Vy ako opozícia ste urazili svojím správaním nielen kandidátov, že ste si nevypočuli ich koncepcie, ste odišli, ignorovali ste odbornú komisiu, to znamená ľudí ako riaditeľ, generálny riaditeľ Českej televízie, ľudia zo Slovenskej akadémie vied, ľudia, ktorí zastupovali tam menšiny, postihnutých ľudí, vy ste to odignorovali. A veľmi je zaujímavé to, že toto, čo tu predvádzate, je politické divadlo, pretože ani jeden z kandidátov na riaditeľa RTVS túto komisiu nespochybnil, lebo vedeli, že tam sedia odborníci. Nikto. Nikto, pani Vaľová. Takže to je nedôstojné z vašej strany tu prevádzať teraz politické divadlo a keď sa koná voľba riaditeľa RTVS, tak tam nesedíte, za čo ste platená a ste to odignorovali. Je to hanba z vašej strany. Na vašom mieste by som bol ticho. (Potlesk.)
Bugár, Béla, podpredseda NR SR (2016-06-17):
Je s tým súhlas všeobecný? Áno. (Reakcie z pléna.) Dobre. Ďakujem pekne. Pán poslanec Bernaťák.
Takáč, Richard, poslanec NR SR (2022-04-29):
Ďakujem veľmi pekne za slovo, pán predsedajúci. Pán poslanec Kamenický, doplním ťa a aj zopakujem niektoré tvoje výroky a konštatácie v rámci tvojho vystúpenia, ktoré, si myslím, že bolo vecné. Po dvoch rokoch hľadania by som povedal tej najväčšej špiny a neviem akej trestnej činnosti z pohľadu korupcie, násilnej trestnej činnosti a neviem čoho všetkého na Roberta Fica a napríklad na Roberta Kaliňáka, sme zistili, že vládni predstavitelia, určití vládni predstavitelia – Matovič, Mikulec, Lipšic, Hamran, Heger a ďalší po dvoch rokoch hľadania špiny dokázali nájsť jedinú vec a to, že vytiahli trestnú činnosť Igora Matoviča, trestnú činnosť Kisku a na základe tohto, že Robert Kaliňák s Robertom Ficom na tlačových konferenciách niekoľko rokov poukazovali na trestnú činnosť týchto dvoch pánov, tak na základe toho je Robert Fico s Robertom Kaliňákom trestne stíhaný. Tá čerešnička na tom je tá, že Robert Kaliňák už je kolúzne stíhaný, čaká na rozhodnutie Najvyššieho súdu a Robert Fico má byť vydaný koaličnými poslancami, ktorí majú totálne, ale totálne krvavé oči. Je až pre mňa nepochopiteľné a som až taký prekvapený, že myslím si, že niektorí koaliční poslanci aj z hnutia OĽANO sú rozumní a slušní ľudia, a preto sa čudujem, že dokážu mať až tak krvavé oči a nedokážu vidieť tú reálnu skutočnosť toho, čo je. A to je zavrieť ústa opozičnému predstaviteľovi Robertovi Ficovi a Robertovi Kaliňákovi. Ďakujem.
Bublavý, Dušan, poslanec NR SR (2019-09-18):
Ďakujem za slovo. Pán Galek, vy sa dlhodobo zaujímate a zaoberáte touto tematikou a ja sa preto čudujem, že ten zákon ste si dobre nepreštudovali. Tá kritika, ktorú ste nás obvinili... Veď hneď v § 2. Ja vám ho prečítam doslovne, lebo naozaj ste to nečítali, ten zákon: „1. Na priznanie kompenzačného príspevku je oprávnená fyzická osoba, s ktorou bol z dôvodu uskutočňovania útlmového programu schváleného uznesením vlády Slovenskej republiky skončený“ pracený, „pracovný pomer v baníctve so stálym pracoviskom pod zemou v hlbinných baniach na území Slovenskej republiky.“ Prosím vás, tam sa nehovorí len o Hornej Nitre, je to na území Slovenskej republiky. A vy nás tu obviňujete z predvolebnej korupcie. Samozrejme, my navrhovatelia sme z regiónu Horná Nitra, tak nás to trápia aj ľudia z nášho regiónu, ale aj z celého Slovenska. Nielen vaše obvinenie, ktoré, ktoré naozaj je založené na vode. Ďalej pokračujeme: „... ktorý trval najmenej 3 roky a ktorá bola zaradená do evidencie uchádzačov o zamestnanie podľa osobitného predpisu.“ V bode 2: „Oprávnená osoba nesmie byť, ak tento zákon ustanovuje inak, poberateľom“, nesmie byť „osobitného príspevku baníkov“, čo ste vy spomínal v svojej rozprave, „podľa osobitného predpisu,“ „b) starobného dôchodku, c) predčasného starobného dôchodku, d) invalidného dôchodku, e) úrazovej renty, f) dávky výsluhového zabezpečenia podľa osobitného predpisu. 3. Oprávnená osoba nesmie byť poberateľom dávok podľa ods. 2 počas celej doby vyplácania kompenzačného príspevku.“ Tak mne to pripadá naozaj len od vás úplná kritika a závisť z toho, že takýto zákon ste nepredložil vy.
Čepček, Martin, poslanec NR SR (2022-05-06):
Ďakujem pekne. Vážené kolegyne, vážení kolegovia, je to veľmi drobná zmena, je to v podstate legislatívnotechnická zmena zákona. Jedná sa o to, aby všetky školské zariadenia bez ohľadu na zriaďovateľa, mali zmluvu o financovaní, ktorá nebude obsahovať zbytočné a podmienky navyše. Bude obsahovať iba podmienky, ktoré stanovuje zákon a nebude napr. vydierať súkromné a cirkevné školy a školské zariadenia, aby museli nejakým spôsobom robiť službu mestu, resp. samospráve, VÚC-ke a tak ďalej. To znamená, je to veľmi jednoduchá zmena. Navrhujú sa zmeny a upresnenia smerujúce k zlepšeniu zrozumiteľnosti a prehľadnosti právnej úpravy a vylúčeniu výkladových pochybností. Nasledovná úprava je legislatívnotechnická úprava doplňujúcou chýbajúci odkaz na legislatívnu úpravu v súčasnom znení zákona. Doterajšia právna úprava taxatívne vymenúva náležitosti zmluvy o poskytnutí finančných prostriedkov na mzdy a prevádzku na dieťa, žiaka alebo na poslucháča. Navrhuje sa pre odstránenie pochybností pri výklade zákonného textu ohľadom pripomienok k zmluve, o doplnenie o to, že na poskytovateľov nebudú kladené ďalšie podmienky v snahe podmieniť financovanie či už zásahmi do poskytovaných vzdelávacích, alebo motivované snahou vyhnúť sa financovaniu zákona. Ďakujem pekne, to bolo všetko.
Šebej, František, poslanec NR SR (2012-09-27):
Ja viem, pán kolega Brixi, že sa dávajú do súladu, len ja už mám problém aj s tou normou, o ktorej hovoríte. To som povedal, mne sa nepáči tá norma. Je to moja slobodná vôľa. Nemusí sa mi páčiť. Je strašne veľa vecí na svete, ktoré sa mi nepáčia, a omnoho menej tých, ktoré sa mi páčia. A to po prvé. A po druhé. Nevidím dôvod dávať tie veci do súladu. Kvôli všeobecnej vesmírnej harmónii? Lebo praktický dôvod na to nevidím nijaký. Ďakujem.
Tomanová, Viera, poslankyňa NR SR (2014-06-12):
Ďakujem veľmi pekne. Ja si dovolím v úvode poznamenať, že do 31. decembra 2003 tu bol stanovený minimálny dôchodok. Práve pán Beblavý má zásluhu na tom, že bol zlikvidovaný. Ale napriek tomu poviem, s minimálnym dôchodkom ja vlastne súhlasím. Ale tento zákon nie je dobrý. A nemožno s ním súhlasiť predovšetkým preto, že by odkaz na zákon o životnom minime bol vypustený. Zákon o pomoci v hmotnej núdzi upravuje právne vzťahy pri pomoci v prípade, ak sa občan nachádza v stave hmotnej núdze. A na zákon o životnom minime sa odvoláva práve z dôvodu, že tento zákon vymedzuje, kedy ten stav hmotnej núdze nastáva. K návrhu toho zákona ako celku považujem za potrebné uviesť, že zavedenie minimálneho dôchodku by malo byť systémové riešenie. Toto je nesystémové riešenie. Malo by byť obsiahnuté podľa mňa v zákone o sociálnom poistení, malo by zohľadňovať teda dĺžku sociálneho poistenia, ktorá je nakoniec upravená v tomto systéme, ale ak má kratšiu dobu a podobne, ale na druhej strane si treba uvedomiť, že nie je možné, aby dôchodcovia boli solidárni s tými, ktorí tu nikdy nepracovali a neplatili odvody. Ďakujem za pozornosť.
Pčolinský, Peter, podpredseda NR SR (2023-06-27):
Štyri... Pani poslankyňa, už netlieskajte, fakt nie sme v lietadle. Päť faktických poznámok. S prvou pán poslanec Ďurica.
Glváč, Martin, podpredseda NR SR (2019-05-14):
Ďakujem. Pýtam sa, či sa chce do rozpravy prihlásiť niekto ústne. Jeden poslanec. Končím možnosť prihlásiť sa. Nech sa páči, pán poslanec Simon. Ale pani predkladateľka môže ísť ako prvá. Nech sa páči, pán poslanec.
V. Mečiar, poslanec: (2009-10-15):
Pokiaľ ide o politikum a vnášanie politika do toho, dala ministerka návrh na konanie pred disciplinárnym senátom? Je právo legitímne a zákonné dať takýto návrh? Tak neviem, o čom sa bavíme? Pokiaľ ide o osobné invektívy voči mne, tak použijem Ezopa, lebo v niektorých podobenstvách rozumejú lepšie, ako keď to človek povie po lopate. Mám psa, veľkého psa, som rád, že ho mám, je to už ďalšia generácia. A keď ide po ulici a skáču naňho všelijakí pudlíkovia, mopslíci, nikdy neotočí hlavu a nikdy neštekne. Prečo? Pretože je to veľký pes? A to sú len malí pudlíci. (Smiech v sále.) Rozmýšľajte, pán Palko.
Gaborčáková, Soňa, poslankyňa NR SR (2019-09-17):
Ďakujem za slovo. Chcem podporiť, pán kolega, tento návrh zákona, lebo naozaj celkovo príspevky na starostlivosť o deti pri tzv. reťazových pôrodoch je problém našej štátnej sociálnej podpory a preto do budúcnosti naozaj je potrebné prekopať to tak, aby tá rodina nestrádala a chcem potvrdiť aj druhú vec, ktorú si spomenul vo svojej rozprave, a to je, keď sa vám narodí dieťa so zdravotným znevýhodnením a následne máte dieťatko zdravé. Je to obrovský problém pre tie rodiny, lebo ozaj musia vlastne z toho príjmu zabezpečovať starostlivosť o zdravotne znevýhodnené dieťa a zároveň vlastne majú to zdravé dieťatko, ktoré je malé. Ja to mám z praxe, pretože ženy, ktoré sú v Dome sv. Anny, tak za 20 rokov teda som absolvovala opakovane tieto náležitosti a skutočne sa boria s obrovskými problémami, finančnými. Takže naozaj potvrdzujem, je to prax, nie je to len príklad, ktorý si uvádzal. Ďakujem.
Grausová, Natália, poslankyňa NR SR (2016-10-19):
Ale ústna rozprava predsa nebola otvorená. (Reakcia spravodajcu: „Bola.“) To boli procedurálne a potom sa povedalo, stiahnite svoje návrhy a aby nebola teda... (Reakcia spravodajcu.)
Viskupič, Jozef, poslanec NR SR (2016-12-08):
Myslím, že presne ten prejav sedel na jednu vec. Dlhodobo sa bavíme o, alebo rozprávame o veciach, ktoré sa týkajú minulosti, a myslím si, že nás definuje a dlhodobo definuje neblahý osud, a to je, že sme tzv. krajinou hrubých čiar. Myslím, že to znamená hlavne to, že ak nechceme, nepoznáme svoju minulosť alebo sme ju zabudli generácie naučiť, tak nemôžme ani napísať príbeh budúcnosti. Čiže je veľmi dôležité, aby sme na minulosť nezabúdali a aby sme prijali možno aj tento návrh zákona, ktorý hovorí o tom, že sa nejak s minulosťou vysporiadať musíme, aby sme neboli naveky iba krajinou hrubých čiar. Pretože tento citát, ktorý som si požičal od Ivety Radičovej, a presne znie, „ak nepoznáme svoju minulosť, nemôžme napísať príbeh budúcnosti“, je hlboko zapísaný aj do motívov predkladateľov, kde spomínaná Janka Šípošová ako dcéra politických väzňov vyvinula maximálne úsilie, aby sme sa s minulosťou vyrovnali a nepretrvávala do budúcnosti. Preto je tento návrh zákona v tejto možno až symbolickej atmosfére pred Vianocmi v roku 2016 tak prepotrebný, schváliť týmto plénom. Ďakujem.
Kalavská, Andrea, ministerka zdravotníctva SR (2018-05-16):
Dobrý deň. Vážený pán podpredseda, vážené panie poslankyne, vážení páni poslanci, cieľom vládneho návrhu zákona je implementovať nariadenie Európskeho parlamentu a Rady (EÚ) z roku 2014 o klinickom skúšaní liekov na humánne použitie. Významnú časť vládneho návrhu zákona tvoria ustanovenia o zriadení a činnosti etickej komisie pre klinické skúšanie liekov, ktorá bude v spolupráci so Štátnym ústavom pre kontrolu liečiv posudzovať klinické aspekty žiadostí o povolenie klinického skúšania liekov predložené prostredníctvom elektronického portálu Európskej únie pre klinické skúšanie liekov. Navrhuje sa zriadenie národného portálu pre klinické skúšanie, ktoré bude určené na vzájomnú komunikáciu medzi Štátnym ústavom pre kontrolu liečiv a etickú komisiu pre klinické skúšanie liečiv. Predmetom vládneho návrhu zákona sú aj zmeny poskytovania lekárenskej starostlivosti vo verejných lekárňach a v nemocničných lekárňach. Navrhuje sa posilnenie úlohy odborných zástupcov a jednoznačnejšie sa vymedzujú ich právomoci a taktiež aj povinnosti. Novým spôsobom sa definuje lekárenská pohotovostná služba a spôsob jej určovania, pričom úprava nadväzuje na ambulantnú pohotovostnú službu. Vážený pán podpredseda, vážené panie poslankyne, vážení poslanci, dovoľujem si vás požiadať o podporu predloženého vládneho návrhu. Ďakujem veľmi pekne.
Blanár, Juraj, podpredseda NR SR (2022-03-23):
Faktická poznámka, pán navrhovateľ Valášek, na vaše vystúpenie, nech sa páči.
Rafaj, Rafael, poslanec NR SR (2010-11-04):
Mám pocit, že mnohí kolegovia dobre vedia, že ja používam viac argumenty a fakty a ako to už zvyčajne býva, zrejme vám dochádzajú proti argumenty, a preto vaše reakcie boli len v tej politickej a pochybovačnej rovine. Pán poslanec Gál, obrátim sa predovšetkým na vás, lebo reprezentujete aj navrhovateľa, aj maďarskú menšinu žijúcu na Slovensku. Na vás neútočí Slovenská národná strana, ani bývalá vláda neútočila, na vás útočí Maďarská republika. Maďarská republika si vás chce kúpiť za 5 tisíc forintov napríklad pred x rokmi, aby ste požiadali a prijali preukaz zahraničného Maďara, takže toto sú tie dôvody, ktoré by ste si mali všímať. My chránime integritu Slovenskej republiky a všetkých jej občanov. Predchádzajúca vláda, pán Kubovič, varovala Maďarskú republiku o množných negatívnych dopadoch, ale bohužiaľ asi ste nepočúvali, keď som povedal, že uši spoza Dunaja boli vždy a zostávajú hluché. Jednoducho oni si robia všetko, tak ako chcú. Ja neviem, vy ste nepočúvali, že som vám citoval uznesenie Rady Európy z roku 1997 alebo zmluvu č. 30 z roku 1960 o úprave vzájomného občianstva alebo základnú zmluvu, medzištátnu o tzv. dobrých a priateľských susedských vzťahoch z roku 1995. To všetko Maďarská republika flagrantne porušila. My reagujeme a vy tu robíte búrku v pohári vody? Veď my sa len bránime, pre Kristove rany a nerobíme to nijakým iným spôsobom než legitímnym, tak ako to robí Dánske kráľovstvo, ako to urobila Česká republika, ako to urobila Nemecká spolková republika. Sú to jednoducho štandardné normy a systém výlučného občianstva. Sme v slobodnej krajine, sme v slobodnom demokratickom svete, každý má možnosť sa rozhodnúť. Nech sa rozhodne, ale neumožňujte, prosím vás, chaos.
P. Paška, predseda NR SR: (2009-04-24):
(Prestávka.) (Po prestávke.)
Marosz, Ján, poslanec NR SR (2019-04-03):
Ďakujem, pán predseda. Prosím, aby ste dali hlasovať o tom, že Národná rada prerokuje návrh ústavného zákona v druhom čítaní.
Kondrót, Maroš, poslanec NR SR (2022-04-28):
Ďakujem pekne, pán predsedajúci. Vážený pán podpredseda Blanár, bolo to pre teba typické, pokojné a jasné vystúpenie. Trefná analýza toho, o čo tu ide. Treba povedať, že hnutie, ako oklamať ľudí a najľahšie obyčajných, je personálne a odborne vyprahnutá strana, aj keď mám pochybnosti, či sa o nich ako o strane dá hovoriť. Robert Fico žne plody svojej férovej politiky so základnou stavovskou cťou k opozícii. Podliaci môžu kľudne spávať, pretože im to nikdy nevráti, nikdy to nerobil, nikdy to robiť nechcel, nemá to v povahe, robiť to nebude a na rozdiel od súčasnej vlády a ňou obsadených pozícií v štáte, ktorí nemajú žiadne hranice. Sú totižto veci, ktoré sa nerobia, ale pre týchto ľudí to neplatí, títo to nevedia. Na SMER nemajú pekného slova a dokonca aj v priamych prenosoch v rádii a televízii ukazujú svoju hlúposť, aroganciu a neschopnosť prostredníctvom svojich reprezentantov. Ak je reč o Ficovi a Kaliňákovi, správajú sa ako býci, ktorí majú pred očami červené súkno. Pseudotúžba po vzdelaní mnohých kolegov v koalícii sa prejavuje úplne jasne naprieč celou vládou a poslancami. Ak sa nedá získať podvodom, tak to nemajú, tak na to nemajú. Že, páni s vysokoškolským vzdelaním, ktorí ste neboli schopní urobiť ani záverečné práce, to, čo dokazujú každoročne tisícky študentov? O úrovni vášho štúdia, skúšok a nadobudnutých vedomiach len radšej mlčte. Hanbou by ste sa mali prepadnúť. A to už nehovorím o odchode alebo rýchlom úteku z verejného života. Samozrejme, že vám ľudia, ako Robert Fico a Rob... (Prerušenie vystúpenia časomerom.)
J. Vaľová, poslankyňa: (2007-09-04):
Vážený pán poslanec, ak poslanci budú vstupovať do suterénu bulváru, nazvem to suterén bulváru, a budú vyťahovať takéto veci, ktoré uvádza bulvár, že pán Kaliňák má rakovinu, pani ministerka Tomanová alebo jej dcéra majú nejaký vzťahy, tak skutočne toto je amorálne. Ak toto chcete zavádzať, ak chcete zavádzať takéto obyčaje v parlamente, že skutočne z toho suterénu bulváru budete vyťahovať veci, o ktorých si myslíte, že sú pravdivé, a určite nie sú, tak ako bolo v prípade pána Kaliňáka, tak si myslím, že toto už skutočne nezaváňa po morálke a nikomu morálku nekážte.
Kuffa, Štefan, poslanec NR SR (2014-10-16):
Ďakujem za slovo. Chcem sa ospravedlniť v úvode za môj taký vstup mimo mikrofónu, ale súhlasil som s rečníkom, tak som to tak vykríkol z tej lavice, lebo ja sa zhodujem tuná naozaj s predrečníkom. A ten záver, ktorý bol, tento zákon nielen spôsobí národohospodárske škody, ale bude mať aj veľmi negatívne až devastačné vplyvy na sociálne prostredie. A to je presne o tom: udaj svojho otca, udaj svoju matku. A to máme hneď v § 2 ods. 1 písm. a) „za oznamovateľa sa okrem § 9 považuje aj jemu blízka osoba“. Presne toto evokuje. A to jak kolega Hlina tuná spomenul, že tuná si pripravujeme ďalších pomocníkov, teda tých PS VB a spolupracovníkov ŠtB, toto evokuje, toto je tento zákon. Áno, keď budem aj ja označený, možno podobne jak to kolega takto povedal, ale ja nebudem hlasovať za tento návrh zákona, nebudem hlasovať, pretože bude mať veľmi negatívny dopad na našu spoločnosť, nielen na národohospodárske škody, ale aj sociálne. To je úplne hrozný tento zákon, ktorý tu je predložený. To naozaj stotožňujem sa s tým, že tuná suplujeme zlyhanie systému. Tí, čo majú robiť, tak nerobia. My tú legislatívu máme, je tu Trestný zákon, nekonáme v tej veci. Presne tak, títo zamestnanci ako budú označení v každej firme nad 50 zamestnancov, čo to budú? Čo to budú? To budú čo? Prijímatelia donášky, donášačov alebo bonzákov? Prepáčte mi, ani nie som schopný tuná všetko to vypovedať, ale s mnohými vecami sa stotožňujem tuná s predrečníkom. A to je úplne strašné. Toto sme v minulosti mali, kedy deti udávali svojich vlastných rodičov. A ešte dajme im za to odmenu. Dajme im za to 50-násobok minimálnej mzdy. To je čosi úplne strašné. Ja za tento zákon nebudem hlasovať, aj keby ma mali rozmazávať v médiách, kde... (Prerušenie vystúpenia časomerom.)
Kollár, Boris, predseda NR SR (2022-11-11):
Vážené panie poslankyne, vážení páni poslanci, otváram rokovanie 76. schôdze Národnej rady Slovenskej republiky, ktorá bola zvolaná podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny 30 poslancov Národnej rady. Kolegovia, poprosím vás, zaujmite miesto v sále a nevyrušujte ostatných. Prosím, aby sme sa prezentovali a zistili, či sme schopní sa uznášať. (Prezentácia.) Zisťujem, že je prítomných 106 poslancov, a teda Národná rada je uznášaniaschopná. Na 76. schôdzi budú overovateľkami poslankyne Lucia Drábiková a Magdaléna Sulanová. Náhradníkmi budú poslanci Miloš Svrček a Richard Takáč. O ospravedlnenie svojej neúčasti požiadali poslanci: Jaroslav Baška, Jozef Habánik, Ján Mičovský a Peter Pellegrini. Poslanci v žiadosti o zvolanie schôdze navrhujú na tejto schôdzi prerokovať jeden bod, ktorý je uvedený v pozvánke, je to tlač 1292, návrh skupiny poslancov na prijatie uznesenia Národnej rady Slovenskej republiky k riešeniu krízovej situácie v zdravotníctve. Podaný návrh bol podľa § 17 ods. 3 zákona o rokovacom poriadku rozhodnutím č. 1347 pridelený na prerokovanie výboru pre zdravotníctvo. Taktiež bol zaslaný vláde na zaujatie stanoviska. Teraz dávam hlasovať o návrhu programu 76. schôdze . Prosím, prezentujme sa a hlasujeme. (Hlasovanie.) Prítomných 115 poslancov, za 110, proti žiadny, zdržali 3, 2 nehlasovali. Konštatujem, že sme program 76. schôdze Národnej rady schválili. Teraz pristúpime k samotnému rokovaniu, ale predtým podávam procedurálny návrh, aby sa dnes rokovalo do úplného prerokovania bodu s tým, že hlasovanie o tlači 1292 sa uskutoční v utorok 15. 11. o jedenástej hodine. Po hlasovaní sa na polhodinu preruší schôdza, prestaví sa systém a začne sa ďalšia schôdza na odvolávanie ministra vnútra. Je, prosím, všeobecný súhlas? (Súhlasná reakcia pléna.) Áno, ďakujem pekne. Uvedené sme schválili. Teraz pristúpime k samotnému rokovaniu o schválenom bode programu tejto schôdze. Ide o tlač, utíšte sa, prosím, poslanci, ide o tlač 1292. Dávam slovo poslancovi Vladimírovi Balážovi a prosím ho, aby sa, aby za skupinu poslancov tento návrh uviedol. Nech sa páči, máte slovo. (Ruch v sále.) (Bod programu: návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k riešeniu krízovej situácie v zdravotníctve , tlač 1292.)
Glváč, Martin, podpredseda NR SR (2018-06-21):
Určite áno a môžu potom aj doplňujúce otázky obidvaja. Nech sa páči.
P. Paška, predseda NR SR: (2010-05-26):
Chcem ešte využiť túto chvíľu. Už som to povedal včera pri svojom vystúpení, keď sme rokovali o návrhu uznesenia. Pán poslanec Brocka, ja rešpektujem aj vaše emócie. Poprosím vás, aj tých, ktorí nemáte ale rešpekt k tejto téme a chcete ju znevažovať takýmto spôsobom, aby ste naozaj volili slová, pretože nepovažujem to za dôstojné, aby tak vážny problém a tak vážna téma, ktorú prerokovávame dnes, bola dehonestovaná tým, že nie ste schopní sa ovládať. Ďakujem pekne. (Potlesk.) Budeme hlasovať teraz. Pán podpredseda, budeme hlasovať. Pán spravodajca, pán podpredseda Národnej rady.
Grendel, Gábor, podpredseda NR SR (2021-05-14):
S faktickou poznámkou pán poslanec Eduard Kočiš.
Danko, Andrej, predseda NR SR (2017-06-13):
S reakciou pán poslanec Dostál.
Bittó Cigániková, Jana, poslankyňa NR SR (2022-11-30):
Igor, to, tá časť bez urážok, to bolo normálne že vecne správne, že pod toto by sme sa mohli napríklad, pod tú vecnú časť, podotýkam, podpísať aj niektorí, alebo možnože aj všetci zo SaS-ky. Tá motivácia, zásluhovosť, to, že je to zabetónovanie toho nesprávneho systému, to, že na to doplatia ostatné povolania a dokonca sme aj verejne povedali, že to už hraničí s vydieraním, to všetko vecne správne. Problém je, že to hovoríš ty, reálny šéf tejto vlády, akože nenávistný, zlý, večne v konflikte, hovoríš to tým svojím šialeným spôsobom neuvedomujúc si, že ty si tou hlavnou príčinou napätia v spoločnosti a aj akcelerácie a nekonečného naťahovania rokovaní so zástupcami lekárov, ktorí dali výpovede. No keby si zvýšil platy, tak ako ťa vyzýval zdravotnícky výbor, tak ako ťa vyzýval minister zdravotníctva, tak ako ťa vyzývali tvoji vlastní ľudia na Inštitúte finančnej politiky a Inštitúte zdravotníckych analýz. Keby si počúval tých odborníkov, keby si si pozrel tie podklady, čo ti dávali v časoch, keď okolité krajiny zvyšovali platy a všetci ti hovorili, bude to problém, pozri sa, treba zvýšiť platy. Nie. Tam si to nechal ležať na stole, lebo ty nemáš rád Lengvarského, lebo povedal niečo škaredé na Sputnik a odvtedy ho trestáš. Tam si to nechal ležať. Tuto sme sa dostali kvôli tebe a ty tu teraz vykrikuješ v čase, keď tvoj vlastný premiér podpisuje dohodu s lekármi. Ja sa ťa nebudem pýtať, či si normálny, lebo nie si, toto ničomu nepomôže, ale, ale to je, ty si normálne že nesku... ty si normálne že čistá esencia zla. A Marek, teba by som sa chcela opýtať, že v ktorej minúte si sa začal hanbiť.
Kočiš, Eduard, poslanec NR SR (2023-05-10):
Veľmi pekne ďakujem za slovo, pán predsedajúci. Pán kolega Pročko, vo svojej rozprave ste poukázal na strašne veľa vecí, ale problematikou tohto vami predkladaného návrhu zákona je to, čo už povedali predrečníci predo mnou. Je veľmi jednoduché búrať niečo, čo funguje a podľa vášho názoru nefunguje úplne dokonale. Tak ste mali tri a pol roka na to, aby ste fungovanie Slovenskej poľovníckej komory nejakým spôsobom vylepšili, sprecizovali, poprípade prijali také usmernenia, aby táto Slovenská poľovnícka komora mohla šlapať ako švajčiarske hodinky. Neurobili ste to. Teraz sa tu vehementne bijete do pŕs, že vy vlastne od prvého dňa od nástupu do parlamentu bojujete za zlepšenie, skvalitnenie a nejaké vyprecizovanie poľovného zákona alebo celkového fungovania poľovníkov v spoločnosti. Ak sa na túto problematiku pozrieme naozaj z toho najpragmatickejšieho hľadiska, tak gro problému je to, že lovná zver alebo divá zver spôsobuje poľnohospodárom škody. O týchto škodách sa naozaj treba baviť, pretože niekedy sú tie škody také, že zlikvidujú toho poľnohospodára, ale tento váš zákon naozaj hovorí iba o tom, že nie, že chcete urobiť poľovníctvo ľudové, ale naozaj chcete umožniť poľovníkom, ktorí sú finančne lepšie zabezpečení, aby si tieto poľovné odstrely alebo tento výkon poľovníckeho práva uzurpovali sami pre seba. Takže zbytočne ste sa tu nejako vehementne rozkričal, zbytočne ste sa tu nejako argumentačne zrútil, až vám pán predseda Národnej rady musel priniesť patričné tekutiny, pretože už naozaj to vyzeralo tak, že skolabujete. A to, že mi budete chýbať v pléne Národnej rady Slovenskej republiky od septembra, to je asi holý fakt.
Laššáková, Jana, podpredsedníčka NR SR (2012-09-25):
Na vystúpenie pána poslanca s faktickými poznámkami pán poslanec Duchoň, Hraško, Sulík. Končím možnosť prihlásiť sa s faktickými poznámkami. Pán poslanec Duchoň, nech sa páči.
D. Švantner, poslanec: (2001-10-23):
I. Presperín, podpredseda NR SR: Pán poslanec Danko.
J. Mikuš, poslanec: (2009-10-23):
V mojej novele alebo v tejto predkladanej novele však o falšovaní nemôže byť ani reč, pretože ja navrhujem, aby kolky mohli predávať v podstate len štátne inštitúcie. Len tie inštitúcie, a majú to nielen právo, ale ako povinnosť, tie, ktoré využívajú kolkové známky ako platidlo. To znamená, je to kataster, polícia, súdy, prokuratúra, to je asi všetko. Čiže je to, samozrejme, aj právo, ale ja sa snažím to dať ako povinnosť, aby ten človek, občan, ktorý príde na ten úrad, ktorý jednoducho od neho nežiada peniaze, ale žiada od neho kolkovú známku, aby mal možnosť si na tom úrade tú kolkovú známku kúpiť. A tam už o falšovaní v podstate nie je ani reč. A možno k tomu príkladu, ktorý tu bol spomenutý, poviem aj iný. Vláda schválila šrotovné. Neviem, či ste si všimli, ja som sa rozprával s nejakými ľuďmi, ale keď to bolo hlavne to prvé kolo, to naraz, keď ľudia nabehli, tak na políciách boli návaly. Polícia má väčšinou úradné hodiny od 7.00 hodiny. Ľudia tam stáli hodinu dopredu, no ale čuduj sa svete, oni sa dostali na rad, pošta má úradné hodiny od ôsmej, aspoň u nás. Jednoducho tie kolky si museli asi hodinu vystáť, kým tú poštu otvorili a išli naspäť. A to nie je problém veľkých miest. Ale predstavte si, že existujú aj úrady, kde pošta je možno inde. To sú niekedy kilometre. To má kolega Janiš veľkú pravdu, len tá Bratislava možno je ten najjednoduchší prípad, pretože tu ten úrad od tej pošty je relatívne blízko vzdialený, ale existujú prípady, kde je to oveľa, oveľa horšie. Takže ja sa prikláňam aj k tomu, k takému neštandardnému postupu, ktorý navrhol kolega Janiš, ale, samozrejme, ak by to malo pomôcť veci a politika nedovolí, nemám s tým problém podporiť to akýmkoľvek iným spôsobom. Ďakujem pekne, pán podpredseda.
Figeľ, Ján, podpredseda NR SR (2015-05-26):
Nech sa páči, Štefan Kuffa.
Grendel, Gábor, podpredseda NR SR (2022-09-27):
Ešte predtým prosím určeného spoločného spravodajcu z výboru pre obranu a bezpečnosť pána poslanca Marcela Mihalika, aby informoval Národnú radu o výsledku rokovania výborov o návrhu vlády pod tlačou 1087.
Jurzyca, Eugen, minister školstva, vedy, výskumu a športu SR (2010-09-09):
Ďakujem pekne. Ja tomu rozumiem tak, že Rada vlády pre vedu a techniku sa neruší. Je síce navrhnutá na zrušenie novelou zákona č. 575/2001 Z. z., teda kompetenčného zákona, podľa dôvodovej správy k tejto novele tento poradný orgán zostane ako poradný orgán vlády, ale vláda si ho zriadi podľa § 2 ods. 2 toho istého zákona.
Laurenčík, Milan, podpredseda NR SR (2021-12-02):
Ďakujem, pán premiér. Ďalšia otázka. Otázka č. 2 je od pána poslanca Štefana Kuffu a znie: „Pán premiér ako praktizujúci veriaci človek, prečo ste nechali zatvoriť všetky kostoly na Slovensku?“ Nech sa páči, máte päť minút na odpoveď.
K. Tóthová, poslankyňa: (2007-09-04):
K vášmu vyjadreniu ohľadne kauzy invalidov, povedali ste, pán poslanec, že motív bol správny, ale nebol spôsob správny. Dokonca spôsob bol protiústavný. Neboli ste v tom čase podpredsedom pre legislatívu, ktorý formuloval právny základ spôsobu realizácie popri aj merite? Takže myslím, že ste veľmi vzácnu sebakritiku vo svojom vystúpení urobili a prekvapila ma, pretože nezvyknete byť sebakritický. Ďakujem za pozornosť.
B. Bugár, podpredseda NR SR: (2005-09-23):
(Hlasovanie.) Prítomných 83, za 80, zdržali sa 2, nehlasoval 1. Konštatujem, že návrh zákona sme schválili. Prosím teraz pani poslankyňu Majdovú, aby uvádzala hlasovania k vládnemu návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov (tlač 1164). Nech sa páči. M. Majdová, poslankyňa: Ďakujem za slovo, pán predsedajúci. V rozprave nevystúpil žiadny poslanec, neboli predložené žiadne poslanecké pozmeňujúce návrhy. Takže budeme hlasovať o bodoch zo spoločnej správy, a to nasledovne, o bodoch 1, 2, 4 až 8 spoločne s odporúčaním gestorského výboru návrh schváliť.
Laurenčík, Milan, podpredseda NR SR (2021-11-04):
Pán poslanec Linhart by mohol reagovať, ale nevidím ho v sále. V zmysle § 27 ods. 8 zákona o rokovacom poriadku požiadal o možnosť vystúpiť v rozprave pán navrhovateľ. Pán poslanec Šíbl, nech sa páči.
Číž, Miroslav, podpredseda NR SR (2015-10-01):
Pán navrhovateľ Kadúc.
Grausová, Natália, poslankyňa NR SR (2017-10-10):
Ďakujem. Vážený pán predsedajúci, vážený pán minister, vážený pán spravodajca, kolegyne, kolegovia, ja by som sa chcela dotknúť jedného bodu, a to je bod 5, ktorý v § 8a ods. 4 hovorí, týka sa to tých ambulantných pohotovostných služieb: „Organizátor doručí najneskôr do 10. kalendárneho dňa v mesiaci, ktorý predkladá“ a tak ďalej, „oznámenie o zabezpečení poskytovania pevnej ambulantnej pohotovostnej služby v rozsahu podľa odseku 1 písm. a).“ Potom ďalej odsek 5 zase „odovzdá zoznam lekárov“ a tak ďalej. A odsek 6 hovorí: „Ak organizátor nedokáže zabezpečiť poskytovanie pevnej ambulantnej pohotovostnej služby v rozsahu“ a tak ďalej, „na najbližší kalendárny mesiac, bezodkladne po tom, ako sa o tejto skutočnosti organizátor dozvedel, informuje o tom samosprávny kraj.“ A ďalej, teda odsek 7 hovorí: „Ak organizátor informoval samosprávny kraj podľa odseku 6, poskytovanie pevnej ambulantnej pohotovostnej služby, ktoré organizátor nezabezpečil, sa zabezpečuje podľa rozpisu zabezpečenia poskytovania pevnej ambulantnej pohotovostnej určeného samosprávnym krajom v rozsahu, v ktorom nie je do 23. hodiny zabezpečené organizátorom“, teda to poskytovanie tej ambulantnej pohotovostnej služby. Ja sa chcem spýtať, že teda jednak sa zabezpečuje, prepáčte, ale tá formulácia, kto je to súdruh „sa“? Že či je, teda či je to povinnosť zabezpečiť, že skôr by tam malo byť určené, že bude povinný a tak ďalej. Ale chcem sa spýtať, odsek 8, dôležitý odsek 8: „Samosprávny kraj zabezpečuje poskytovanie pevnej ambulantnej pohotovostnej služby podľa odseku 7 v ambulancii, v ktorej organizátor svoju povinnosť poskytovať pevnú ambulantnú pohotovostnú službu nezabezpečil.“ Ja by som chcela upozorniť na to, že, dobre, akým spôsobom teda bude ten samosprávny kraj, ten lekár, hlavný lekár v samosprávnom kraji, ako bude zabezpečovať tú pohotovostnú službu? On bude teraz tých lekárov naháňať alebo ich chytí pod krk a povie, že musíš? Čo keď sa jemu nepodarí zabezpečiť? Mne to pripadá, že ako keby ten organizátor, teda ten organizátor, ktorý má organizovať a je to jeho povinnosťou zabezpečiť tie pohotovostné služby, ako keby mal možnosť hodiť všetku zodpovednosť na ten samosprávny kraj. A povedzme v Bratislave, kde je dostatok lekárov, alebo v takých mestách, kde je dostatok lekárov, možnože tá VÚC-ka, ten samosprávny kraj, resp. ten hlavný lekár, že sa mu podarí alebo že bude môcť donútiť tých lekárov. Len ja si neviem predstaviť také oblasti, kde je málo lekárov, nedostatok a kde sú tie samosprávne kraje, kde sú radi, že vôbec majú nejakých lekárov, tak si myslím, že tam to bude oveľa ťažšie, že ako tam bude pokračovať ten predstaviteľ toho VÚC. Toto, že je to nedostatočne, zdá sa mi to nedostatočne ošetrené. A tam potom v tom bode 28, čo je odsek 5, kde keď nezabezpečí, že sa mu znižuje o 2 %, 2,5 %, 40 % a tak ďalej, len sa mi to zdá nedostatočné. V podstate tam vidím medzeru, ako keby ten organizátor tej pohotovostnej služby zhodil tú zodpovednosť na ten samosprávny kraj. Ďakujem.
J. Mikuš, poslanec: (2005-06-23):
Najskôr budeme hlasovať o bodoch spoločnej správy pod číslami 1, 2, 3, 4, 6, 7, 8, 9, 10, 11, 13, 14, 15 a 16 s odporúčaním gestorského výboru schváliť ich.
Hlinka, Jozef, poslanec NR SR (2022-02-02):
Ďakujem za slovo. Prosím, pán predseda, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
P. Hrušovský, predseda NR SR: (2003-12-16):
(Hlasovanie.) 126 prítomných, 74 za návrh, 3 proti, 49 sa zdržalo. Návrh pani poslankyne Demeterovej sme schválili. Ľ. Navrátilová, poslankyňa: O pozmeňujúcom návrhu pána poslanca Mikuša nemôžeme hlasovať, lebo sme schválili bod 100 zo spoločnej správy. Ďalej...
Mikulec, Roman, poslanec NR SR (2020-03-20):
Sľubujem. (Potlesk.)
E. Vestenický, poslanec: (2007-11-29):
Ďakujem za pozornosť.
Pročko, Jozef, poslanec NR SR (2024-01-23):
Pani poslankyňa Kolíková, vaše vystúpenie chcem hneď v úvode doporučiť a povedať, ešte raz si to pozrite, milí Slováci, niečo podobné budem mať aj ja v rozprave, ale opakujem, ešte raz si to pozrite, milí Slováci. Pozrite si vystúpenie bývalej ministerky spravodlivosti, ktorá popísala presne, čo sa tu bude diať, ako sa to bude diať, čo je naozaj stupídne, stupídne, čo pripravujú. Ale to slovíčko „stupídne“ by som ešte nahradil takým naozaj radikálnejším, a to je, že to je celé naozaj... a to nepoviem, lebo oni si myslia, že národ je hlúpy. Že národ bude naozaj o dva dni myslieť na niečo iné. Ale ja som hlboko presvedčený, že národ, ktorý si pozrie aj vaše vystúpenie, a opäť opakujem do tretice, pozrite si vystúpenie bývalej ministerky spravodlivosti, poslankyňa Kolíková vám presne povedala v každom jednom bode, čo sa tu bude diať a čo idú urobiť, aké naozaj až rozum zastavujúce veci. Veď ktorý národ si ide, ktorý národ si ide dovoliť alebo ktorí poslanci v ktorom národe si idú dovoliť schváliť zákon, v ktorom trestné činy, trestné činy, závažné trestné činy nebudú potrestané. My sme národ, ktorý si ideme dať, ideme si nie my, ale koalícia, koalícia organizovaného zločinu nám ide dať trestný zákonník, ktorý bude závažné trestné činy vôbec potierať. To je choré!
Paška, Pavol, predseda NR SR (2012-07-26):
... čo by si možno vyžadovalo jeho samostatnú novelu preňho „rokováku“, to urobí (Smiech v sále.) To, bohužiaľ, ma veľmi mrzí, ale dobre. Ďakujem pekne. Takže poprosím vás teraz, dámy a páni, aby sme vykonali tajnú voľbu o návrhoch na predsedu a podpredsedu Najvyššieho kontrolného úradu a členov správnej rady. Poprosím overovateľov a pristúpime k vykonaniu tajnej voľby. (Akt tajného hlasovania.) (Po akte tajného hlasovania.)
Jurinová, Erika, podpredsedníčka NR SR (2012-09-21):
Ďakujem pekne, pani predkladateľka. Dávam slovo spravodajcovi, ktorého určil navrhnutý gestorský výbor pre vzdelávanie, vedu, mládež a šport, poslancovi Martinovi Froncovi. Nech sa páči.
Sulík, Richard, predseda NR SR (2011-09-08):
Pán poslanec Lazár reaguje na faktické poznámky.
Beblavý, Miroslav, poslanec NR SR (2017-09-14):
Je. Dovoľte, aby som to teraz odcitoval. (Prerušenie vystúpenia predsedajúcim.)
Kamenický, Ladislav, poslanec NR SR (2015-09-18):
Ďakujem. Vážený pán predseda, vážený pán minister, v súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada po všeobecnej rozprave sa uzniesla na tom, že návrh zákona prerokuje v druhom čítaní v súlade s rozhodnutím predsedu Národnej rady. Navrhujem, aby návrh zákona prerokovali Výbor Národnej rady pre financie a rozpočet, Ústavnoprávny výbor Národnej rady Národnej rady. Za gestorský výbor navrhujem Výbor Národnej rady pre financie a rozpočet. Odporúčam, aby predmetný návrh zákona výbory prerokovali do 9. novembra 2015 a gestorský výbor do 10. novembra 2015. Pán predseda, prosím, otvorte rozpravu k uvedenému návrhu zákona. Ďakujem.
P. Hrušovský, predseda NR SR: (2005-07-06):
P. Oremus, poslanec: Pán podpredseda, ja som sa už raz vyjadroval a je mi to dosť nepríjemné opakovať neustále to, čo sa týka SPP. Nehovoríte pravdu! Nechcem povedať, že klamete. Zavádzate jednoznačne, keď hovoríte o tom, že bola to najvýhodnejšia cena a tá cena aj z hľadiska predaného majetku bola vhodná. Prosím vás pekne, skúste sa spýtať starých plynárov, ktorých už dnes je veľmi málo v SPP, ktorých ste pomaly povyháňali všetkých, pretože hrozbami boli donútení svoje miesta opustiť. Je tam zahraničný partner, ktorý určuje podmienky prevádzkovania. Minoritný vlastník má rozhodovacie právomoci. Rozhoduje o investíciách, rozhoduje o použití, o dennej operatíve. Prečo rozprávate, že to bola najvýhodnejšia investícia alebo, pardon, že to bol najvýhodnejší predaj, keď tam bol jeden jediný záujemca. Slovensko nebolo v stave takom, aby sme museli okamžite predať za taký peniaz SPP. 65 miliárd korún bolo deponovaných tri roky v Národnej banke Slovenska bez použitia, pretože ich použitie na dôchodkovú reformu v podstate bolo viazané až na rok 2004, keď sa dôchodková reforma začala. Takže prosím vás pekne, nezavádzajte národ o tom, že SPP bolo predané výhodne. Nebolo predané výhodne! Česi predali taký istý objem majetku v hodnote 195 mld. Sk. Ďakujem.
Heger, Eduard, poslanec NR SR (2019-05-16):
Ďakujem veľmi pekne za doplnenie. A áno, to bude veľmi zaujímavé, aj mňa by to zaujímalo. Dobre, dobrý postreh bol aj to, že vlastne často tu vzniká taká pri takejto téme tá hystéria okolo toho, že budeme začipovaní. Myslím si, že tu je tiež veľmi dôležité veľmi dôkladne komunikovať a vysvetľovať aj zo strany teda pána podpredsedu, aby zbytočne ľudia proste nemuseli prepadať do nejakej paniky, ale aby chápali možno práve tie benefity, a jednoznačne to ukázať aj na samotnej tej dostupnosti tých služieb, pretože tak ako som hovoril, ak by sa podarilo, že tu to eID bude vlastne taká univerzálna karta, ako sa to podarilo práve s tými telefónmi, že sa to stal smartfón, tak myslím si, že mnohí ľudia by to ocenili. A ak by sa im dostatočne vysvetlilo, že to nie je riziko toho, že teraz sú začipovaní, tak ten nástroj môže byť veľmi populárny a môže priniesť veľa benefitov pre Slovensko, či už v rozvoji digitálnej ekonomiky, ale aj v komunikácii so štátom a v konečnom dôsledku pohodlia pre občana, pretože ten cieľ – spokojný občan – by mal byť predmetom každého politika. Ďakujem.
Osuský, Peter, poslanec NR SR (2015-10-06):
Ďakujem, pani predsedajúca. Vážený navrhovateľ, vážený spravodajca, vážená snemovňa, milý Igor, tento raz prichádzam s olivovou ratolesťou. Musím povedať, že akýkoľvek krok, ktorý zvýši informovanosť občanov o závažných veciach, je dobrým krokom. Vysoko oceňujem ten vklad, ktorým chceš brániť obštrukcii v diskusii tým, že ponechať prázdne kreslo je slobodná vôľa toho, kto ho ponecháva, ale nemôže táto slobodná vôľa brániť iným povedať svoj názor. Vysoko cenný prvok. Rovnako oceňujem, že si sa obmedzil na verejnoprávnych vysielateľov, pretože som odporcom kvót pre hudbu a som odporcom zásahu do podnikania ľudí, ktorým daňoví poplatníci na ich podnikanie nič nedávajú a nevyplýva im ergo nijaké právo do niečoho, čo neplatia, zasahovať. Vyhol si sa teda riziku a navrhol si dobrú vec. Samozrejme, poviem to tak, ak sa ti zdalo v mojom minulom vystúpení, že slová „hlúpy“ a „lenivý“ sú briskné, možno príliš briskné 150 dní pred voľbami, podčiarkujem, že i tí zle sa majúci ľudia sa nemajú tak strašne zle, aby si za štyri roky nevšimli, odkiaľ veje vietor, kto je pôvodcom toho, čo sa deje, aby si nevšimli cétečko a tisíc iných vecí. Pretože si všimli Martinku z Turca, všimli si Divoké víno a všimli si Ružovú záhradu. Ergo nepresvedčíš ma, že existuje iná možnosť ako lenivosť, že sa niekto nestará o svoj budúci osud tým, že zveruje zlodejom a oligarchom svoju budúcnosť. Trvám na tom, že je buď extrémne lenivý, alebo primerane hlúpy. Lebo ak napriek všetkým oligarchickým médiám sú fakty dostatočne prezentované – a nikto ma nepresvedčí, že nie sú prezentované, sú prezentované –, tak len hlupák sa neriadi prezentovanými faktami. Takže, ak hovoríš, že mi to spočítajú, no, možno tých voličov nemám veľa, ale moji voliči nie sú ani leniví, ani hlúpi. Takže schvaľujem tvoju dobrú iniciatívu a dobre si povedal, že hoc aj by neprešiel ten predchádzajúci návrh, bohužiaľ, bez mojej podpory, tak toto je rozhodne nezávislo na predchádzajúcom zákone krok správnym smerom a, samozrejme, ho podporím.
Figeľ, Ján, podpredseda NR SR (2013-05-17):
Nech sa páči, Jozef Mikloško.
Sulík, Richard, predseda NR SR (2010-10-14):
Páni poslanci, hlasujte, prosím, teraz. (Hlasovanie.) Prítomných 143 poslancov, hlasovalo 77 za, 66 proti. Návrh bol schválený. Národná rada sa uzniesla, že tento návrh zákona prerokuje v druhom čítaní. Pristúpime k hlasovaniu o pridelení návrhu výborom a o určení gestorského výboru a lehoty na jeho prerokovanie. Pán spravodajca, nech sa páči.
Šimečka, Michal, podpredseda NR SR (2024-06-19):
Ďakujem pekne. Ďalší vystúpi pán poslanec Pročko, nech sa páči.
Grendel, Gábor, podpredseda NR SR (2023-06-16):
Teraz vystúpi v rozprave pán poslanec Karol Kučera ako posledný písomne prihlásený rečník.
Dobeš, Peter, poslanec NR SR (2021-04-01):
Pán predsedajúci, dajte hlasovať, prosím, o návrhu zákona ako o celku s odporúčaním gestorského výboru schváliť.
Miškov, Juraj, minister hospodárstva SR (2011-06-29):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, predkladám vám návrh na vyslovenie súhlasu s Dohodou o voľnom obchode medzi Európskou úniou a jej členskými štátmi na strane jednej a Kórejskou republikou na strane druhej. Návrh predkladám ako iniciatívny materiál, ktorým si Slovenská republika plní medzinárodný záväzok vyplývajúci z jej členstva v Európskej únii. Ide o preferenčnú dohodu, ktorá bola vypracovaná v súlade s negociačným mandátom schváleným Radou Európskej únie, ako aj odporúčaniami Európskeho parlamentu. Uzavretie tejto komplexnej obchodnej dohody vytvára pre Európu nové odbytiská na ázijskom kľúčovom trhu, ako aj priestor pre stimuláciu investícií, hospodársky rast a tvorbu nových pracovných miest. V dôsledku uplatňovania dohody by mal vzájomný obchodný obrat s Kóreou vzrásť približne o 20 %, čo predstavuje potenciál pre následné zvýšenie zamestnanosti a rast hrubého domáceho produktu aj na Slovensku. Vzhľadom na našu prioritnú orientáciu, ktorou je automobilový priemysel, oceňujem tiež dôležitý záväzok kórejskej strany eliminovať netarifné prekážky v oblasti harmonizácie technických noriem, palubnej diagnostiky a emisií. V tejto súvislosti by som chcel zdôrazniť, že zástupcovia Ministerstva hospodárstva Slovenskej republiky počas rokovaní s Kóreou presadzovali národné záujmy Slovenskej republiky, a to najmä vo vzťahu ku kľúčovým odvetviam nášho priemyslu s dôrazom na automobilový sektor, elektrotechniku a oceliarstvo. Oficiálny podpis dohody sa uskutočnil 6. októbra 2010 v Bruseli. Za Slovenskú republiku ju s výhradou ratifikácie podpísal minister zahraničných vecí pán Mikuláš Dzurinda. Európsky parlament 16. a 17. februára 2011 dohodu prerokoval a schválil počas plenárneho zasadnutia v Štrasburgu. Dohoda sa začne predbežne vykonávať od 1. júla 2011. Predložený návrh je zmiešanou medzinárodnou úniovou zmluvou prezidentskej povahy a je v súlade so zahraničnopolitickými záujmami, ako aj medzinárodnoprávnymi záväzkami Slovenskej republiky. Podlieha vysloveniu súhlasu Národnej rady Slovenskej republiky, ratifikácii prezidentom Slovenskej republiky a má podľa čl. 7 ods. 5 Ústavy Slovenskej republiky prednosť pred zákonmi. Vážený pán predsedajúci, vážené panie poslankyne, vážení páni poslanci, dovoľujem si vás požiadať o podporu predloženého návrhu. Ďakujem za vašu pozornosť.
Viskupič, Jozef, poslanec NR SR (2016-05-24):
Ďakujem. Mňa pri tomto vystúpení niektorých ešte rečníkov, ktorí komentovali aj mňa, aj podobne, zaujal hlavne v tom jeden fakt, že asi by sme sa mali zamerať a verejnosti vysvetliť to, že čo poslanec, a myslím si, že nielen opozičný, ale vôbec, čo poslankyňa alebo poslanec proste môžu urobiť. Ak to tak voľne zhrniem pre potreby faktickej poznámky, no tak máme nejakú hodinu otázok, kde de facto pri jej položení sme závislí od časti, lebo sa losuje. Máme tu interpelačný nástroj alebo interpelácie, kde možno si ešte spomínate na Alojza Hlinu, ktorý tu musel, aby dostal aspoň jedného alebo dvoch členov vlády tuná si sadnúť, keď predkladal proste svoju interpeláciu voči nemu a trval na tom, až sa to dostalo do bodu, kedy zobštruoval parlament, lebo jednoducho chcel, aby jeho interpelácia, prednesená ústne tuná v pléne, padla na úrodnú pôdu a minister naozaj odpovedal. Máme nejaké nástroje na výbore, kde sa môžeme baviť, otvárať tému, a potom skončíme, niekedy to bolo pod schodmi parlamentu, alebo teraz je to v tlačovkovej miestnosti, a otvárať tieto témy cez médiá. A teda si myslím, že asi sa zhodneme, a ja vítam tú podporu, na tom, že naozaj niektoré inštrumenty, ktoré tento parlament nemá, pre účely koaličných aj opozičných poslancov sú veľmi dôležité. A zriadenie vyšetrovacích výborov cez politické spektrum, lebo tu nikto nevraví, že vyšetrovať budú opoziční poslanci, je veľmi dobrý a štandardný nástroj. Okrem Malty a nás, ho má každý v Únii, sme sa dopočuli, a preto si myslím, že spravme z poslancov tých reálnych zástupcov ľudí aj v tejto veci vyšetrovania.
Glváč, Martin, podpredseda NR SR (2018-05-10):
Ďakujem. Nech sa páči, pán poslanec z hospodárskeho výboru, poslanec Pamula, poprosím vás, aby ste informovali o výsledku rokovania výboru.
Hrušovský, Pavol, podpredseda NR SR (2011-02-09):
Pán poslanec Bublavý.
Drábiková, Lucia, poslankyňa NR SR (2020-11-03):
Vážený pán predsedajúci, vážené panie poslankyne, vážení páni poslanci, v súlade s § 73 zákona o rokovacom poriadku som bola výborom určená za spravodajkyňu k návrhu zákona, ktorý je uvedený pod tlačou 281. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 279 z 5. októbra 2020 navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v prvom čítaní. Prosím, pán predsedajúci, otvorte všeobecnú rozpravu.